शनिवार सुबह कस्बा स्थित थाने के निकट लोगों ने सड़क के किनारे एक युवक का शव पड़ा देखा। घटना से क्षेत्र में सनसनी फैल गई। धीरे-धीरे मौके पर लोगों की भारी भीड़ जमा हो गई। सूचना पर पहुंची पुलिस ने जांच-पड़ताल करते हुए शिनाख्त के लिए लोगों से पूछताछ की। मृतक की शिनाख्त अलीगढ़ के थाना अकराबाद क्षेत्र के गांव आशा नगला निवासी अजयपाल (38) पुत्र महावीर के रूप में की गई। हालांकि मृतक के शरीर पर किसी भी तरह के चोट आदि के कोई निशान नहीं पाए गए। सूचना पर परिजन भी पहुंच गए। मृतक के भाई बहादुर सिंह ने पुलिस से शिकायत कर घटना की जांच कराए जाने की मांग की है। थाना प्रभारी शोकेंद्र सिंह ने बताया कि पोस्टमार्टम रिपोर्ट आने के बाद ही युवक की मौत का कारण स्पष्ट हो सकेगा।